Nous Renaut et Hugonins, freres, fiz çay en arriers mons. Hugon, dit Put, de Levier, chevaliers, faisons savoir à touz... que nos, non deceu, non contraint, ne par force, ne par barat, ne par paour, ne par prieres, mais de nostre bone volunté, pour noz propres besoignes despagier, avons vendu, vendons, baillons, quittons et outroions permaignablement et senz jamais rapeler, à noble donzeal Jehan de Chalon, signour d’Allay, toutes ces choses qui sont cy dessouz escriptes, lesques nous recoignoissons en bone verité estre dou fié lige doudit Jehan: premierement, le prel de la Meserance, où il a sept septures; le prel d’essart Refin, où il a treze septures; le prel de Cuignet, où il a doues septures; le prel de la Coste, de cinc setures; le prel de la Chate, de cinc septures; le prel Bernart, de trois septures; le prel de Tendon, de sept septures; le prel de la combe Formal, de cinc septures; en la Sauce dous jornax de terre arable; en l’Emboteour trois jornax de terre arable; en la Recorbe doux jornax; en la Haute Roye quatre jornaux; en la... (laissé en blanc) de Toillon quatre jornaux; en la Benory un jornal; en la vy dou Molin trois jornaux; es Rotes un jornal; dessus la grange à Chestelain un jornal; es Planches de la vy de Salins doux jornaux; le tier dou four dou Carrauge, ou chausal qui est devant chiez Aubert; on autre chesal qui est après chiez Girart le Clerc, et on autre chasal qui est après chiez Richart le Grocel; Jaquet, de Levier, et Girart, fiz Robert, de Levier, qui estoient nostre homes et ont maisons, chesaux et chenevieres. Et toutes ces choses dessusdites avons nous vendues et quittées audit Jehan pour vint et cinc livres d’estevenens bons et loiaux et pour doues charges de sal, laquel some nous avons heu et receu doudit Jehan en bons deniers nombrez et ladite sal assi, et nous en tegnons pour bien paiez et en quittons ledit Jehan et les suens, pour nous et pour les noz... Et est à savoir que en ces devantdites choses vendues tiegnent li dui homes devantdit, Jaquet et Girars, dix et huit septures de prez et six jornax de terre et le siexte doudit four dou Carroge... En tesmoignaige de laquel chose, nous, li devantdiz Renaut et Hugonins, vendours, avons requis et fait metre en ces presentes lettres le seal de l’onorable chapitre de Saint-Michiel de Salins... Ce fut fait le sambadi devant la Magdelene, l’an de l’incarnation Nostre Signour qui corroit par mil CC sexante et seze.